KYK: Kim se poets op laaste dag by Binnelanders | Netwerk24
KYK: Kim se poets op laaste dag by Binnelanders
Deur Nadine Theron 25 Mei 2018 13:58
Kim Cloete (Bronwyn Abrahams), Clinton Brink (dr. Steve Abrahams) en Cindy Swanepoel (Annelize Roux) en op die voorblad van DStv se tydskrif in Mei 2018. Foto: Facebook/Binnelanders
As dit jou laaste dag op die stel is, kan jy mos maar ’n bietjie pret hê.
En dis presies wat Kim Cloete (38) Donderdag gedoen het toe sy ’n “alternatiewe einde” vir haar rol in Binnelanders op Instagram met haar aanhangers gedeel het.
Sy het die rol vertolk van Bronwyn Abrahams, dr. Steve Abrahams (Clint Brink) se vrou.
In Donderdagaand se episode groet Bronwyn Steve finaal en sê vir sy skelmpie Annelize Roux (Cindy Swanepoel) sy kan hom maar kry.
Steve sê egter vir Annalize sy is die grootste fout van sy lewe. Bronwyn vra Steve om haar nooit weer te kontak nie en groet.
“Ek het baie pret gehad om te speel teenoor mense wat ek my beste vriende noem,” het Cloete op Instagram gesê.
Cloete se Instagram-video wys hoe Bronwyn en Steve herenig is en mekaar vurig soen voordat Annelize by die vertrek instorm.
A post shared by Kim Cloete (@kim_cloete) on May 24, 2018 at 11:14am PDT
Wat daarna gebeur, beskryf Cloete as ’n poets op stel. “Ek gaan julle almal mis. Kyk tot die einde,” skryf sy by die video.
Sommige van haar aanhangers was effens verward, maar die meeste het darem die grappie waardeer.
“Ek is nou gescar. Baie, baie erg,” het Izelle Parsons gesê, met ’n paar laggende emoji’s daarby.
@gbabyr sê: “Nou dis hoe TV moet wees. Pragtig, man, pragtig.”
“Nee man. Ek wil nie eens probeer uitmaak wat aangaan nie,” sê Caitlin Nero.
Erephaan B het die video geniet: “Kyk hou lekka (sic) vry julle, nè!”
“Jis, jy is ’n uitstekende aktrise. Gisteraand se episode was ongelooflik en jy het my skoon in trane gehad,” skryf Juan-Mari Janse van Vuuren.
Ander aanhangers wou weet of Cloete “met swangerskapverlof” gaan omdat sy skryf sy verlaat die sepie “tydelik”.
Cloete verlaat in werklikheid Binnelanders om een van die hoofrolle in ’n nuwe regsdrama op kykNET, Fynskrif, te vertolk.
Cloete was voorheen met die akteur Rowan Cloete getroud. Sy was daarna verloof aan Emo Adams se broer, Loukmaan Adams. Sy is deesdae in ’n verhouding met die akteur Murray Todd, wat onder meer in Invictus te sien was.
Binnelanders word Maandae tot Vrydae om 19:30 op kykNET (kanaal 144) uitgesaai.
Meer oor: Bekendes | Binnelanders | Sepie | Poets
‘Binnelanders’-span bid vir ontvoerde Katlego
Dr. Tertius se 10 jaar op Binnelanders: 'Dís wat ek geleer het'